Burg Neuenburg (Triefenstein)

De **Burg Neuenburg** is a obgongane hochmittloitaliche Spornbuag af da Gemarkung Trennfeld vom Moakt Triefenstein im Landkroas Moa-Spessart in Bayern.

## Log

De Buagstej bfindet se 70 Meter iba da Toiau vom Moa af oam  hohn noch Ostn grichtatn Beagsporn vo oana auslafndn Moahochflächn, de wo noch Sidn duach an steil zum Moa entwessandn *Klingelsbach* begrenzt wead und se umma 750 Meter noadwestlich vom Klosta Triefenstein bfindat.

## Gschicht

De Buag is vamutlich im 12. Joahhundat onstej vo oana zuvoa voagschichtlichn Obschnittsbfestigung duach di Herren vo Homburg, de wo Ministeriale vo de Bischef vo Wiazbuag woan, eabaut woan. Walter vo „Nuenburc“, da wo in oana Bamberga Uakundn 1155 und nomois 1169 in oana Uakundn vo Heinrich vo Lauda ois Zeige aftritt, is da easte, da se noch Neuenburg benennt hot. 1165 begeng ma oam Kraft (aa *Crato*) vo Neuenburg gemoansam mit soam Bruada Conrad. Kraft hot kuaze Zeit doraf unweit vo da Neuenburg de Burg Rettersheim eabaut und se ob 1178 donoch benennt.

Im friahn 13. Joarhundat is de Buag zastert, donoch wiada afbaut, um 1400 wiada zastert und Ofang vom 14. Joarhundat ois „castrum Nuwenburg“ eawehnt woan. 1406 wead de Nuwenburg letztmois genennt, ois a *Heinz Kresse* (vo Krensheim – wia de Homburga und Neuenburga a Linie vo de Herren vo Püssensheim) und Frau as Gut ons Klosta Triefenstein vaeißan. 1594 findt de Buagstej im Pfinzing-Atlas nua no ois *Alt-Purgstal* (obgongane Buag) Eawehnung.

1989 hom Sondiarungsgrobunga stottgfunda. De Burgstej is Tei vom Kuita- und Rundwondaweg *Triefenstein 1* vom Archeologischn Spessartprojekt (ASP).

## Bschreibung

De zwoateilige Buagolog hot iba a Woi-Grobn-System, a umma 30 moi 15 Meter groußs Keanweak mit ovoim tuamhigiortigm Kegi im Westn und terrassnfermig ausbildeta, 6 Meter tiafa liangda Spitzn im Ostn sowia a tuamortigs Gbaide mit de Ausmoßn vo 6 moi 5,50 Metern vafigt. Heit san nua no a Hoisgrobn und nicht sichtbore Mauafundamente eahoitn.

Ausgrobunga beleng, doss da sidestliche Tuamhigi (uakundlich *Kleine Neuenburg*) da ejtare Tei woa, terrassnfermig zum Moa und Klingelsbach gsichat woa und geng Noadwestn duach oan tiafn Hoisgrobn in an Sondstoa vo da Hochflächn trennt woan is. De Motte is noch oana Zasterung noadwestlich af de Sondstoahochflächn ois ovoie greßare Olog (*Große Neuenburg* oda oafoch *Neue Burg*) neibaut und mit oam umlafndn Woi-Grobn-System, in den da Hoisgrobn zum Tuamhüigi eihbezong woan is, gsichat woan. As Grobnsystem is no komplett verfoigbor, da sidliche und estliche Tei oba duach oan neizeitlichn Weg vafremdt bzw. von diesm duachschnittn. Af am Buagstoi bfindt se a weitare Eahebung. De oanzing no sichtboan umma 1,5 m × 1,5 m × 1 m großn Mauareste liagn im Noaden vo da jingan Olog doat, wou Grundmauareste nochgwiesn woan san, de zwoa Bautn zugoadnet wean kenna. Metoifunde im Bereich vo da Keanbuag hom Datiarunga zulossn, de wo guat mit den wening Uakundn in zeitlicha Ibaeihstimmung liang. Aus am iblichn Rohma vo de Funde fejt doboa as bleiane Siagi vo oana Papstbulln vp Alexander III. in da Haptbuag.

A Quejn untahoib vom Tuamhigi und schmoie Rinnsole entlong vom Buagstoi hom vamutlich zua Wossavasorgung dient; in Friadnszeitn sichea aa da Klingelsbach, vo dem speta, ois de Buag lengst obgonga woa, aa a Trinkwossavasorgung zum Klosta Triefenstein oglegt woan is.

## Im Netz

* ''Alt-Purgstal – Die Neuenburg'' (PDF-Datei, 359 kB), Tafel des Kulturweges Triefenstein des ASP
* 

## Beleg